Ainakin kaksilla musiikkifestareilla tapahtui Ruotsissa viikonlopun aikana useita kymmeniä epäiltyjä seksuaalirikoksia.

Bråvalla-festivaali on Ruotsin suurin musiikkitapahtuma. Arkistokuva. MATTIAS HANSON

Norrköpingissä järjestetyn Bråvalla-festivaalin jälkeen poliisille tehtiin ainakin viisi rikosilmoitusta raiskauksesta, yksi ilmoitus raiskauksen yrityksestä ja 15 ilmoitusta seksuaalisesta ahdistelusta.

Bråvallassa esimerkiksi noin 20-vuotias nuori nainen raiskattiin kesken Zara Larssonin keikan. Nainen oli ollut lavan edessä ihmisjoukossa, kun tuntematon mies oli tunkeutunut häneen takaapäin.

Samoilla festareilla tapahtuneessa raiskauksen yrityksessä mies oli työntänyt naisen aitaa vasten. Ohikulkija oli kuitenkin huomannut tilanteen ja työntänyt miehen pois.

Karlstadissa järjestetystä Putte i Parken -tapahtumasta sen sijaan tehtiin liki 30 ilmoitusta seksuaalisesta ahdistelusta. Nuorin uhri oli vain 12-vuotias.

Kourimista

Poliisi epäilee, että useat samoilla festareilla tapahtuneet ahdistelut liittyvät toisiinsa. Expressenin haastatteleman poliisin mukaan lähes kaikissa tapauksissa noudatettiin samaa kaavaa. Kaikki uhrit olivat nuoria, noin 12-20-vuotiaita tyttöjä.

He ovat kertoneet joutuneensa noin seitsemän nuoren miehen joukon piirittämäksi. Tämän jälkeen nuoret miehet ovat kourineet tyttöjä rinnoista ja takapuolesta sekä työntäneet käsiään vaatteiden alle.

Koska väkeä on ollut konserteissa paljon, kukaan ulkopuolinen ei ole huomannut tilannetta.

Useita

Expressenin mukaan Karlstadissa otettiin viikonlopun aikana kiinni kaksi poikaa, jotka olivat alaikäisiä turvapaikanhakijoita. Heidät vietiin takaisin vastaanottokeskukseen. Pojat kuuluivat viiden hengen turvapaikanhakijajoukkoon.

Expressenin mukaan poliisi pidätti jo perjantaina Bråvallassa 25-vuotiaan miehen, jota epäillään raiskauksesta. Kaksi tyttöä olivat nähneet hänen tyydyttäneen itseään Tenacious D:n keikan aikana ja ilmoittaneet virkavallalle. Poliisiasemalla saapui kolmas nainen, joka teki samasta miehestä raiskausilmoituksen.

Festareiden jälkeen poliisi on lehtien mukaan ottanut kiinni myös muita ahdistelusta epäiltyjä.

Lähteet: Expressen ja Aftonbladet

Oletko joutunut seksuaalisen ahdistelun kohteeksi festareilla? Kerro kokemuksesi alla. Jos toimittajamme voi haastatella sinua, jätä myös yhteystietosi. Kaikki tiedot käsitellään luottamuksellisesti.

Kommenttini:

Nimimerkkini: